Trinde, Mas 20
Yu no ken wari long ol samting na kirap nogut. Dispela pasin em inap pulim yu long mekim pasin nogut.—Sng. 37:8.
Ol man bilong belhat hariap i save mekim ol tok nogut. Dispela pasin i no inap helpim famili long i stap amamas. Baibel i tok lukaut long pasin bilong belhat, tok nogut, na bikmaus. (Efe. 4:31) Taim man i mekim ol dispela pasin, dispela bai kirapim em long kros na pait. Ol man bilong graun inap ting olsem i orait long mekim ol dispela pasin, tasol dispela i no givim biknem long Krieta. Planti manmeri i bin lusim ol pasin bilong olpela bel na kisim ol nupela pasin. (Kol. 3:8-10) Pasin bilong tok giaman em pasin bilong olpela bel. Ol man inap giaman na i no baim takis o abrusim hevi bilong pasin ol i mekim. Maski i olsem, Jehova em “God bilong mekim pasin tru tasol.” (Sng. 31:5) Olsem na God i laik bai olgeta man i lotuim em i mas “mekim tok tru long ol arapela” na “no ken giamanim narapela narapela.” (Efe. 4:25; Kol. 3:9) Olsem na yumi mas mekim tok tru tasol maski yumi bai kisim sem o bungim hevi.—Snd. 6:16-19. w17.08 18 3, 5; 20 12-13, 15
Fonde, Mas 21
Sapos em i mekim wanpela tok, orait wantu tasol dispela tok i kam daun long graun.—Sng. 147:15.
Long nau, Jehova i yusim Baibel long stiaim yumi. Oltaim em i redi long givim kaikai bilong strongim bilip bilong yumi long taim stret, na i olsem “wantu tasol dispela tok i kam daun.” Yumi save kisim helpim taim yumi ritim Baibel, ol pablikesen i kam long “gutpela wokboi i gat savetingting,” watsim JW Brodkasting, go long jw.org, toktok long ol elda, na bung wantaim ol wanbilip. (Mat. 24:45) Olsem wanem? Yu luksave olsem kwiktaim Jehova i save givim ol tok bilong stiaim yumi? Man bilong raitim song i save olsem God i bin laikim tru lain Israel bilong bipo, na em i givim ol “tok na lo” bilong em long ol. (Sng. 147:19, 20) Long nau, yumi amamas tru olsem yumi holim nem bilong God. Taim yumi kisim save long Jehova na larim tok bilong Baibel i stiaim laip bilong yumi, orait yumi bai pas gut wantaim em. Wankain olsem man bilong raitim Buk Song 147, i gat planti gutpela risen na yumi tu inap “litimapim nem bilong Bikpela!” na strongim ol narapela long mekim olsem. w17.07 20 15-16; 21 18
Fraide, Mas 22
Man i mekim wok soldia em i no save insait long ol kain kain wok bisnis bilong dispela laip, long wanem, em i laik bai dispela man husat i bin putim nem bilong en long kamap soldia i mas amamas long em.—2 Tim. 2:4.
Ol disaipel bilong Jisas long nau—dispela i makim tu winim 1 milion fultaim sevan—i bihainim tok bilong Pol na ol i yusim ol samting ol i gat bilong mekim wok bilong God. Ol i wok strong long sakim ol edvetaismen na presa bilong ol manmeri. Ol i tingim dispela stiatok: “Ol man i gat dinau, ol i stap olsem wokboi nating bilong ol man i givim dinau.” (Snd. 22:7) Satan i laik bai yumi lusim bikpela haptaim na strong long kamap ol wokboi nating long ol wok bisnis bilong dispela graun. Sampela disisen yumi mekim long sait bilong mani inap kalabusim yumi inap planti yia. Taim yumi kisim bikpela dinau long baim haus, skulfi, kar, na tromoi bikpela mani long baim kaikai samting bilong weding, dispela inap putim bikpela presa long yumi. Yumi bihainim savetingting taim yumi amamas long liklik samting yumi gat na yumi no gat wok long bekim bikpela dinau. Long dispela rot, yumi stap fri long mekim wok bilong God.—1 Tim. 6:10. w17.07 10 13
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn